বিশ্বকাপটা নেমারের হতেই পারত। মঞ্চ তৈরিই ছিল। মেসি-রোনাল্ডোরা এখন ত্রিশোর্ধ্ব মহাতারকা। আগামী দিনে কিংবদন্তিদের ব্র্যাকেটে বসার জন্য বিশ্বকাপের মঞ্চই কাজ লাগাতে পারতেন ব্রাজিলিয়ান তারকা। দলও ছিল দুর্ধর্ষ! কুটিনহো, ফিরমিনহো, গ্যাব্রিয়েল জেসাস, পাওলিনহো, ক্যাসেমিরো— সুপারস্টারে ফুটবলারে বোঝাই ব্রাজিলের হাতেই অনেকে কাপ দেখছিলেন।

এই বিষয়ে অন্যান্য খবর

রোনাল্ডোর অভাব মেটাতে মহাতারকার বাড়িতে লোক পাঠাল রিয়াল, বড় খবর বিশ্বকাপের মাঝে


অথচ কী করলেন নেমার! একরাশ লজ্জা উপহার নিয়েই রাশিয়া থেকে দেশে ফিরলেন। শুধু ফর্মের কারণেই সমালোচিত নন, তাঁর অভিনয় গুণের কারণেই বেশি শিরোনামে চলে এসেছেন তিনি। নেমারের খেলায় সমালোচনায় ফুটবলার থেকে একাধিক কর্মকর্তারা যোগ দিয়েছিলেন। এবার সেই তালিকায় নাম লেখালেন মার্কো ভ্যান বাস্তেন।
হল্যান্ডের কিংবদন্তি ফুটবলার বর্তমানে ফিফার ডেভেলপমেন্ট বিষয়ক শীর্ষ কর্তা। বৃহস্পতিবারেই ফিফার টেকনিকাল স্টাডি গ্রুপের (টিএসজি) সংবাদ সম্মেলন ছিল। মস্কোর লুঝনিকি স্টেডিয়ামে দেশ-বিদেশের আগত সাংবাদিকদের সামনে বলে দিলেন, ‘‘নেমারের দৃষ্টিভঙ্গী মোটেই খেলোয়াড়সুলভ নয়। ইতিবাচক দৃষ্টিভঙ্গি দেখানোর পাশাপাশি নিজের সেরাটা দেওয়া উচিত। বেশি নাটুকেপনা করলে শেষ পর্যন্ত বিপদে নিজেকেই পড়তে হবে।’’
এখানেই না থেমে কিংবদন্তি ডাচ স্ট্রাইকার ঠুকেছেন নেমারকে। কটাক্ষ হেনে ১৯৮৮ সালের ইউরোজয়ী তারকা বলেছেন, ‘‘খেলায় হাস্যরস থাকা ভাল। সবথেকে ভাল বিষয় হল, ও দর্শকদের হাসাতে পারছে।’’